Ramaphosa sê nee vir ondersoek na Lekota-beweringsCyril Ramaphosa. Foto: PresidencyZA/Twitter Pres. Cyril Ramaphosa het Donderdagmiddag geweier om ’n kommissie van ondersoek te laat aanstel om die bewerings van verraad jeens sy kamerade in die bevrydingstryd te ondersoek. In ’n saai toespraak van ’n uur en ’n half as repliek op die debat oor die staatsrede het hy die eerste halfuur van sy toespraak gewy aan twee integriteitskwessies. Hy het die bewerings deur die Cope-leier, Mosiuoa Lekota, ontken dat hy wat Ramaphosa is, sy kamerade verraai het. In ’n uiters lang verduideliking vol kinkels het hy beweer dit was sy buurman in die selle van Silverton-polisiestasie wat die gedeelde kamerade verraai het en dat hy (Ramaphosa) later skotvry vrygelaat is om dit te laat lyk asof hy die een was wat sy kamerade verraai het. Dit het volgens die president twee keer met hom gebeur. Nietemin wil hy nie die kommissie van ondersoek na die egtheid van die bewerings aanstel wat die EFF versoek het nie, want hy meen dis tydmors – ’n stelling wat ’n gehoon uit opposisiebanke ontlok het en beslis in die verkiesing weerklank gaan vind. Mosiuoa Lekota, leier van Cope (Foto: GCIS) Ramaphosa het wel ’n bewering van die EFF-leier, Julius Malema, bevestig dat die mynmaatskappy Anglo American destyds toestemming gegee het vir die ontstaan van die National Union of Mineworkers (NUM) wat Ramaphosa se politieke fondament was. Hy het gevra dat Suid-Afrikaners nie in die verkiesingsveldtog stellings maak wat mense op grond van ras of taal verdeel nie. Lekota Woensdag beweer Ramaphosa het sy kamerade in die bevrydingstryd aan die destydse veiligheidspolisie verraai sodat hy vrygelaat kon word. Volgens Lekota is hy en Ramaphosa op dieselfde tyd in die vroeë 1970’s, as navolgers van die Swart Bewussynsleier Steve Biko, deur die veiligheidspolisie aangehou. Lekota beweer tydens die aanhouding het Ramaphosa aan die veiligheidspolisie se druk toegegee en aan die veiligheidspolisie gesê dat Lekota-hulle sy kop vol kommunistiese idees gestop het – wat destyds teen die wet sou wees. “So het jy verseker ons word op Robbeneiland aangehou – terwyl jy huis toe gegaan het,” het Lekota gesê terwyl hy Ramaphosa in die oog gekyk het. “So, geluk dat jy ŉ miljardêr geword het. Maar hou jou miljarde vir jouself. Met jou wil ons niks te doen hê nie.”